**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.06.2018, ora 08.00 – 12.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 12.06.2018, ora 7.00**

**RÂURI**

**Debitele au fost în creştere**, ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Bistrița, Moldova, Suceava, bazinele superioare ale Crișului Negru, Argeșului, Ialomiței, bazinele superioare și mijlocii ale Crișului Alb, Mureșului, Oltului, cursurile inferioare ale râurilor Bega Veche, Bega și Timiș, relativ staţionare pe râurile din bazinele hidrografice Buzău, Putna, Rm. Sărat, Bârlad, cele din Dobrogea, cursul mijlociu al Prutului și afluenții acestuia și în scădere pe celelalte râuri.

 S-au înregistrat scurgeri importante pe versanţi, torenţi, pâraie şi creşteri rapide de niveluri şi debite cu efect de inundaţii locale pe unele râuri din bazinele hidrografice Crasna, Crișul Repede, Bistrița, Moldova, unii afluenți mici ai Argeșului superior, Mureșului mijlociu și Siretului inferior ca urmare a precipitaţiilor însemnate cantitativ căzute în interval.

 Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Târnava Mare, pe unii afluenţi ai Oltului superior şi Ialomiţei superioare, pe Siret şi unii afluenţi ai săi (Suceava, Moldova, Putna, Rm.Sărat, Buzǎu, Bârlad) și pe Prut şi mai mari (peste 100%) pe Arieș, Bega Veche, Bega, Moraviţa, cursurile superioare ale Izei, Turului, Someșului Mic, Crasnei și Bârzavei.

 În interval au fost emise douăsprezece **ATENŢIONĂRI HIDROLOGICE** pentru fenomene imediate.

 Este în vigoare **ATENȚIONAREA HIDROLOGICĂ** pentru fenomene imediate nr.1 din 12.06.2018.

**Debitele vor fi în creştere** ca urmare a precipitaţiilor prognozate şi propagǎrii pe râurile din bazinele hidrografice: Vişeu, Iza, Tur, Someş, Bistrița, Moldova, Suceava, bazinul superior și mijlociu al Mureșului, cursurile mijlocii și inferioare ale Crasnei, Barcăului, Crișurilor, Someșului Mic, Arieșului, Târnavelor, în scădere pe râurile din Banat, bazinele hidrografice Jiu, Vedea, bazinul inferior al Oltului, bazinele mijlocii și inferioare ale Argeșului și Ialomiței, cursul inferior al Mureșului și relativ staționare pe celelalte râuri.

 Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din nordul, nord-vestul și zonele de deal şi munte, ca urmare a precipitaţiilor prognozate sub formă de aversă, cu caracter torenţial şi mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 11-12.06.2018 **a fost staţionar, având valoarea de 4400 m3/s**, sub media multianuală a lunii **iunie (6400 m3/s).**

 În aval de Porţile de Fier debitele au fost în scădere pe sectoarele Gruia – Zimnicea şi Brăila – Tulcea, relativ staţionare pe sectoarele Giurgiu – Olteniţa şi Hârsova – Vadu Oii şi în creştere uşoară pe sectorul Călăraşi – Cernavodă.

**Debitul la intrarea în ţară** (secţiunea Baziaş) **va fi** **staționar (4400 m3/s).**

În aval de Porţile de Fier debitele vor fi în scădere pe sectoarele Gruia – Oltenița și Isaccea – Tulcea și relativ staționare pe sectorul Călărași – Galați.

**2.** **Situaţia meteorologică în intervalul 11.06.2018, ora 08.00 –12.06.2018, ora 06.00**

**Vremea a fost mai caldă** decât în mod obișnuit, călduroasă chiar în sudul, sud-estul și extremitatea de vest a țării, iar ca aspect, în general instabilă. Instabilitatea atmosferică s-a manifestat prin înnorări, temporar accentuate, ploi sub formă de aversă, și cu caracter torențial, descărcări electrice și intensificări de scurtă durată ale vântului. Astfel de fenomene, mai frecvente după-amiază, s-au semnalat, în cea mai mare parte a Crișanei, a Maramureșului, a Transilvaniei, a Moldovei, la munte și pe spații mici în Subcarpații Getici. În zona localității Vaslui, trecător vântul a luat aspect de vijelie, iar în județele Bacău și Sibiu, punctiform, au fost consemnate căderi de grindină. Din datele disponibile până la încheierea prezentului raport, cantitățile de apă au depășit 20 l/mp, pe arii restrânse, în Moldova - până la 79 l/mp (Cireșoaia, jud. Bacău), în Crișana (jud. Bihor) și Maramureș (jud. Satu Mare) - până la 48 l/mp, în nord-vestul Transilvaniei (jud. Cluj) - până la 34 l/mp și la munte (Bâlea Lac) - până la 27 l/mp. În rest, cerul a fost variabil, iar vântul a suflat slab până la moderat cu unele intensificări, noaptea, pe crestele montane înalte. La începutul intervalului, în depresiunile din estul Transilvaniei, izolat a fost ceață. Temperaturile maxime s-au încadrat între 23 de grade la Ocna Șugatag și 33 de grade la Roșiori de Vede, Giurgiu, Titu, Urziceni și București-Filaret. La ora 06.00, valorile termice erau cuprinse între 11 grade la Joseni și 22 de grade la București-Filaret, Oltenița, Sulina și Constanța-Dig.

**Observație:** Începând de ieri, de la ora 06.00, au fost în vigoare 51 de mesaje privind fenomene meteorologice periculoase imediate:

- 4 cod portocaliu - emise de către SRPV Cluj-Napoca;

- 47 cod galben - emise după cum urmează: 18 de SRPV Cluj-Napoca, 10 de SRPV Bacău, 8 de SRPV Sibiu, 5 de SRPV Timișoara, 4 de CNPM București pentru Muntenia și 2 de SRPV Craiova*.*

**La Bucureşti, vr**emea a fost călduroasă și predominant frumoasă, cu cerul variabil și vânt, în general, slab. Temperatura maximă, ușor mai ridicată decât în ziua precedentă, a fost de 32 de grade la Afumați și Băneasa și 33 de grade la Filaret. La ora 06.00, se înregistrau 18 grade la stația Băneasa, 20 de grade la Afumați și 22 de grade la Filaret.

**3. Prognoza meteorologică în intervalul 12.06.2018, ora 08.00 –13.06.2018, ora 08.00**

**În ţară,** vremea va fi călduroasă, cu temperaturi în creștere în mare parte din țară și disconfort termic în accentuare cu precădere în vest și sud-vest, unde ITU ar putea atinge și depăși izolat pragul critic de 80. Fenomene asociate instabilității atmosferice (averse, descărcări electrice, intensificări de scurtă durată ale vântului), deși mai reduse ca intensitate față de zilele precedente, se vor semnala în special în a doua parte a zilei și în orele serii, în nordul și nord-vestul teritoriului și în toată zona montană și pe arii mai restrânse în rest. Izolat, în special în Maramureș, ploile vor fi torențiale și vor fi posibile căderi de grindină. Temperaturile maxime se vor încadra în general între 25 și 34 de grade, iar cele minime între 12 și 22 de grade.

**La Bucureşti,** vremea va fi călduroasă, cu temperaturi în ușoară creștere și disconfort termic în accentuare. Cerul va fi variabil, iar vântul va sufla slab și moderat. Temperatura maximă va fi de 33...34 de grade, iar cea minimă de 18...20 de grade, ușor mai scăzută în zona preorășenească.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Siret** **i**nformează telefonic că la data de **11.06.2018, ora 11:55, pe râul Trebeş, în comuna Luncani, jud Bacău, se observa mortalitate piscicolă, conform informaţiilor de la ISUJ Bacău.** Reprezentanţi ai SGA Bacău, ISUJ Bacău, GNM-CJ Bacău şi DSV Bacău, s-au deplasat la faţa locului pentru investigaţii.

La verificarea în teren s-a constatat pe pr. Slatina, (afluent de dreapta a râului Trebes) prezenţa a 6-7 exemplare de peşti morţi, cu dimensiuni de maxim 10 cm, în stare avansată de putrefacţie;

 - au fost prelevate 3 probe de apă pentru efectuarea de analize fizico-chimice, în laboratorul ABA Siret;

 - au fost prelevate probe de peşti morţi, de către reprezentantul DSVSA;

Se va reveni cu noi informaţii dupa constatările efectuate în teren.

 **ABA Siret Bacău** informează că **la data de 11.06.2018 ora 18:36, pe malul stâng al canalului de fugă al CHE Bacau II, coada lacului Galbeni, pe râul Bistriţa, judeţul Bacău, din evacuarea de ape pluviale, aparţinând S.C. CRAB S.A. Bacău, curgea apă cu turbiditate crescută**. Au fost prelevate 3 probe de apă în prezenţa reprezentantului CRE-Centrului Regional de Ecologie Bacău, care a iniţiat alerta, pentru efectuarea analizelor fizico-chimice în Laboratorul ABAS. Nu s-a constatat prezenţa hidrocarburilor în apă. Se va reveni cu informaţii.

**1.3. Pe Marea Neagră**

**ABA Dobrogea Litoral** informează despre **apariţia a doi delfini eşuaţi în zona costieră a Mării Negre:**

**- î**n dana 96 - port Agigea**, jud Constanţa, la data de 11.06.2018, ora 11.30.**

**-** pe plaja Vega din Mamaia, **jud Constanţa, la data de 11.06.2018, ora 18.00.**

Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicaţi de pe plajă.

***II. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 08-10.06.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**G.N.M. C.J. Giurgiu şi APM Giurgiu** revin cu informaţii despre măsurile de depoluare ca urmare a incindentului de mediu de la data de 09.06.2018, la ora 13.00, în zona com. Bulbucata, zona localităţii Angheleşti, judeţul Giurgiu, din cauza unei avarii la conducta magistrală ţiţei Parc 10 Bălăria – Depozit 4 Angheleşti. S-a scurs o cantitate de 50 litri ţiţei şi 350 litri apă de zăcamânt, fiind afectată o suprafaţă de circa 300 mp de teren agricol propritate privată. S-a oprit pomparea. S-a izolat zona, s-a intervenit în regim de urgenţă pentru aplicarea de șarnieră în vederea stopării scurgerii de fluid din zestrea conductei. Se vor săpa gropi de captare a fluidului pentru recuperarea acestuia. Se va aplica material absorbant. Se va finaliza ecologizarea în data de 02.07.2018. Pentru neconformităţile constatate SC OMV Petrom a fost amendată cu amendă în valoare de 50.000 lei prevăzută de art. 96, alin. 1, punctul 7, al OUG nr. 195/2005 privind protecţia mediului cu modificările şi completările ulterioare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.06.2018 - 11.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE